Mikławš Jacsławk

Mikławš Jacsławk ( Nikolaus Jaczwauk; * 3. februara 1827 w Nowoslicach, † 29. julija 1862 w Njebjelčicach) bě serbski duchowny, basnik wótčinskeje lyriki a satiriski spisowaćel. Wustudowawši w Praskim Serbskim seminarje sta so z kapłanom w Njebjelčicach.

 Žiwjenje 
Jacsławk narodźi so jako syn Nowosličanskeho ratarja a wopytowaše najprjedy gymnazij w Chomutovje. Wot 1845 do 1852 bě chowanc Serbskeho seminara a wot 1845 do 1847 šuler němskorěčneho Małostronskeho gymnazija. W lětomaj 1847/48 bě chorosće dla dlěši čas doma we Łužicy. Po nawróće do Prahi studowaše wot 1848 do 1852 tamle filozofiju a teologiju.

Po studiju skutkowaše najprjedy hač do 1854 jako pomocny wučer a němski prědar při Budyskim tachantstwje a wot 1855 hač do swojeje zažneje smjerće w starobje jenož 35 lět jako kapłan při Njebjelčanskej cyrkwi swjateho Měrćina.

 Skutkowanje 
Mikławš Jacsławk bě sobuzałožer Praskeho serbskeho towarstwa Serbowka a wot 1850 do 1852 jeho starši. Swoje prěnje, hłownje romantiske, basnje podawaše do Kwětkow, wot 1848 tež do Jutnički, hdźež bě jedyn z najaktiwnišich sobudźěłaćerjow. Z čěšćiny přełoži Tylowe powědančko Šwanda dudak (1850) a pěseń Pod hrodźišćom niže klóštra. 

W rewoluciskim času mjez 1848 a 1850 napisa někotre satiriske fejetony a skicy, mjez nimi Zaječu zhromadźiznu (1849), parodiju na Narodnu zhromadźiznu w Frankobrodźe. 1855 předpołoži Maćicy Serbskej 200 stronow wobšěrnu knihu Powěsće z Delan, kotraž pak njebu wozjewjena a kotrejež manuskript so na njeznate wašnje zhubi.

Sam bě wot 1847 čłon Maćicy a w lětomaj 1854/55 jeje wuběrkownik.

 Wubrane spisy 
 Zaječa zhromadźizna, w Jutničce dnja 1. septembra 1849
 Kuba na prěnim kwasu, satira, TN 14./21./28. februara 1852

 Literatura 
 Kito Lorenc, Jurij Łušćanski, Mikławš Jacsławk- Serbska poezija 9, Budyšin : Ludowe nakładnistwo Domowina, 1. nakł. 1980, 47 s., wobr., brošura
 Hronow a druhe powědančka, Budyšin 1967, str. 21–45
 Mikławš Jacsławk, Sorbisches Lesebuch. Verlag Philipp Reclam jun. Leipzig. 1981 Seite 230 uff.

 Žórła 

 Josef Páta: Lužickosrbská čítanka, online

 Wotkaz 

Kategorija:Muž
Kategorija:Rodź. 1827
Kategorija:Zemr. 1862
Kategorija:Serb
Kategorija:Awtor
Kategorija:Romsko-katolski duchowny
Kategorija:Serbska literatura
Kategorija:Literatura (19. lětstotk)
Kategorija:Chowanc Serbskeho seminara
Kategorija:Wosoba (Njebjelčicy)
Kategorija:Maćicar